Cavanşir Novruzov

Cavanşir Məmməd oğlu Novruzov () — hücumçu mövqeyində çıxış etmiş SSRİ və Azərbaycan futbolçusu. Məşqçi. SSRİ idman ustası (1991), Azərbaycan Respublikasının Əməkdar məşqçisi (2021).

 Klub karyerası 
29 avqust 1959-cu ildə Ağdamda anadan olmuşdur. Uşaqlıqdan futbola marağı olub. 6-cı sinifdə oxuyanda məktəbin həyətində futbol oyunu zamanı Adil Nadirov onu görmüş və öz idman məktəbinə dəvət etmişdir.

1979-cu ildə Almaniyaya hərbi xidmətə yollanıb. Orada da futbol fəaliyyətini davam etdirib. Hərbi xidmətdən qayıtdıqdan sonra 3 ay Ağdamda futbol oynayıb. Buradakı çıxışı zamanı onu Mingəçevirin "Avtomobilçi" klubunun nümayəndələri bəyənərək komandalarına dəvət ediblər. 1981-1982-ci illərdə "Avtomobilçi"nin heyətində çıxış edib.

Bakıda "Neftçi" ilə yoldaşlıq oyunu zamanı "Neftçi"nin baş məşqçisi Kazbek Tuayev Novruzovun oyununu bəyənib və beləliklə, o, 1983-cü ildən "Neftçi"nin üzvü olub. Lakin komandanın əsas heyətində forma geyinmək şansı qazana bilməyib və yalnız klubun əvəzedici heyətində oyunlar keçirib.

1984 mövsümündə Stepanakertin "Qarabağ" komandasının heyətində SSRİ ikinci liqasında 13 görüş keçirib. Növbəti mövsümü Gəncə "Dinamo"sunda forma geyinib. Gəncəlilərin heyətində 10 oyunda meydana çıxıb. 1986-cı ildə Əli Rəhmanovun dəvətilə "Araz-Naxçıvan"a keçib. Burada 26 oyuna 12 qol vuraraq komandasının ən məhsuldar oyunçusu olub. 1987 mövsümündə Qazaxın "Göyəzən" komandasının heyətidə 23 oyun keçirib, 4 qol vurub.

1988-ci ildə Ağdamın "Qarabağ" komandasının heyətində Azərbaycan SSR çempionatının qalibi olur. İki il sonra komanda eyni uğuru təkrarlamağı bacarır, həmçinin Azərbaycan SSR kubokunu da əldə edir. 1993-1994 mövsümü istisna olmaqla, 1998-ci ilədək "Qarabağ"da çıxış edib.

 Məşqçilik karyerası 
1997-1998-ci illərdə "Qarabağ" klubunun baş məşqçisi olub. Ağdam təmsilçisi onun rəhbərliyi altında çempionatı dördüncü yerdə bitirib, ölkə Kubokunun finalında isə "Kəpəz"ə məğlub olub.

2007-2010-cu illər aralığında "Qəbələ" klubunun baş məşqçisi Ramiz Məmmədovun yanında köməkçi məşqçi kimi fəaliyyət göstərib.

2010-cu ildən 2019-cu ilə kimi seleksioner məşqçi kimi çalışıb.

 Nailiyyətləri 
 Futbolçu kimi 
Qarabağ
 Azərbaycan SSR çempionu: 1988, 1990
 Azərbaycan SSR Kubokunun qalibi: 1990
 Azərbaycan çempionatının gümüş mükafatçısı: 1996/1997
 Azərbaycan Kuboku finalçısı: 1995/1996, 1997/1998

 Məşqçi kimi 
Qarabağ
 Azərbaycan Kuboku finalçısı: 1997/1998

 Dövlət mükafatları 
 SSRİ idman ustası: 1991
 Azərbaycan Respublikasının Əməkdar məşqçisi: 2021

 İstinadlar 

 Xarici keçidlər 
 "İşləyən adam 100 manat, işləməyən 500 manat maaş alır" - Müsahibə Qol.az

Kateqoriya:SSRİ futbolçuları
Kateqoriya:Energetik Mingəçevir FK oyunçuları
Kateqoriya:Neftçi PFK oyunçuları
Kateqoriya:Kəpəz PFK oyunçuları
Kateqoriya:Araz-Naxçıvan PFK oyunçuları
Kateqoriya:Qarabağ FK oyunçuları
Kateqoriya:Azərbaycan futbolçuları
Kateqoriya:Azərbaycan futbol məşqçiləri
Kateqoriya:Qarabağ FK məşqçiləri
Kateqoriya:Azərbaycanın kişi futbolçuları
Kateqoriya:Qarabağ Xankəndi FK oyunçuları